
Gondolatok a fiskális transzparenciáról

Kulcsszavak: fiskális transzparencia; demokrácia és korrupció; gazdasági fejlettség
A jó kormányzat egyik mérőszáma a fiskális transzparencia, amelynek fontossága az 1990-es évek óta növekszik. A kormányzati átláthatóságot alapvetően meghatározza, hogy milyen költségvetési dokumentumokat érhet el egy átlagos választópolgár. Az IMF (IMF 2007) és az OECD (OECD 2002) által összeállított útmutatók tartalmazzák a publikálandó dokumentumok listája, illetve azokat a javaslatokat amelyek hozzájárulhatnak az átláthatóság megteremtéséhez. A fiskális transzparencia növekedésével párhuzamosan csökkenhet az állam által fizetett kockázati felár az általa felvett hitelekre és kibocsátott állampapírokra, így a magánszféra kölcsönzési költségei is mérséklődnek, ami a gazdasági növekedést segíti elő. Emellett átláthatóbban működő kormányzat esetén a korrupció is alacsonyabb szintű lehet, mivel a lebukás kockázata nagyobb. A fiskális transzparencia erősségét méri a világ országaiban az Open Budget Index.
A kétévente megjelenő Open Budget Indexet (röviden: OBI) először 2006-ban publikálta az International Budget Partnership. Tanulmányomban bemutatom, hogyan épül fel az OBI, melyek a legfontosabb indikátorok, és megvizsgálom hogyan változott a rangsorban résztvevő államok pontszáma az első publikálás óta. Feltérképezem, milyen gyengeségei lehetnek az indexnek, és létezik-e szoros kapcsolat egyéb, az országok teljesítményét mérő jelzőszámmal, mint például az egy főre jutó GDP és a Democracy Index.



